En ekstrem varme har lagt sig over dele af Spanien og Portugal, og lige nu kan de flere steder se frem til temperaturer, der kræver ændringer i rekordbøgerne.

Varmerekorder Europas varmerekord blev sat i juli 1977 med 48 grader i Athen Portugals varmerekord er fra 2003 - 47,4 grader Spaniens blev sat sidste år i juli - 47,3 grader Den højeste temperatur, der er målt, er 56,7 grader i Death Valley i USA I Danmark er højeste temperatur nogensinde 36,7 - målt i Holstebro i 1975 Kilder: DMI og Guinness World Records

Og selvom de er vant til varme i den del af Europa, ser det ud til, at weekenden bliver ekstraordinær. For nogle prognoser lyder det på lokale temperaturer over de 48 grader, som er den nuværende europæiske varmerekord fra 1977.

Herhjemme i Danmark kan vi ikke præsentere helt så ekstreme varmerekorder. Lige nu lyder den danske varmerekord på 36,4 grader - målt i Holstebro i 1975. Men den rekord kan meget vel blive slået.

Det vurderer klimaforsker ved Danmarks Meteorologiske Institut (DMI) Martin Stendel.

- Det kan slet ikke udelukkes. Og det er slet ikke utænkeligt, at vi på et tidspunkt kommer over de 40 grader i Danmark. Det er ikke noget, som kommer til at ske i år eller næste år, men der er god sandsynlighed for, at det vil komme, siger han.

For intet tyder på, at den årlige gennemsnitstemperatur i Danmark begynder at opføre sig anderledes, end den har gjort hidtil. Nemlig gået op.

- Middeltemperaturen bliver kun højere og højere, og det er på grund af den globale opvarmning. Det betyder, at en varm dag i dag er væsentlig varmere end en varm dag for 50 år siden, fortæller Martin Stendel.

Siden 1880 er gennemsnitstemperaturen i Danmark steget med 1,4 grader.

'Meget usædvanligt'

De ekstreme temperaturer, som lige nu dominerer i Sydeuropa, skyldes, at varme luftmasser strømmer op fra Sahara.